**Συμπληρωματική έκθεση της Κοινοβουλευτικής Επιτροπής Εσωτερικών για το νομοσχέδιο «Ο περί της Εκλογής των Μελών του Ευρωπαϊκού Κοινοβουλίου (Τροποποιητικός) Νόμος του 2020»**

**Παρόντες:**

Άριστος Δαμιανού, πρόεδρος Χρίστος Σενέκης

Μαρίνα Νικολάου Μαρίνος Σιζόπουλος

Νίκος Σύκας Μαρίνος Μουσιούττας

Κυριάκος Χατζηγιάννης Αλεξάνδρα Ατταλίδου

Όπως είναι γνωστό, το πιο πάνω νομοσχέδιο υποβλήθηκε στην ολομέλεια της Βουλής για ψήφιση στις 13 Ιουλίου και την 21η Σεπτεμβρίου 2023 με σχετική έκθεση της Κοινοβουλευτικής Επιτροπής Εσωτερικών, ημερομηνίας 11 Ιουλίου 2023. Ωστόσο, η ολομέλεια του σώματος αποφάσισε την αναβολή της συζήτησής του, με σκοπό την επανεξέτασή του από την επιτροπή, προκειμένου να διευκρινιστούν περαιτέρω ορισμένα ζητήματα αναφορικά με τις προτεινόμενες ρυθμίσεις.

Η Κοινοβουλευτική Επιτροπή Εσωτερικών επανεξέτασε το νομοσχέδιο σε συνεδρία της, που πραγματοποιήθηκε στις 28 Σεπτεμβρίου 2023. Στη συνεδρίαση αυτή κλήθηκαν και παρευρέθηκαν ο γενικός διευθυντής του Υπουργείου Εσωτερικών και ο προϊστάμενος της Κεντρικής Υπηρεσίας Εκλογών του ίδιου υπουργείου. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σημειώνεται ότι ο σκοπός και οι επιδιώξεις του εν λόγω νομοσχεδίου, καθώς και τα ζητήματα που απασχόλησαν την επιτροπή κατά το πρώτο στάδιο της εξέτασής του περιλαμβάνονται στην αρχική έκθεση της επιτροπής.

Υπενθυμίζεται ότι σκοπός του νόμου που προτείνεται είναι η τροποποίηση του περί της Εκλογής των Μελών του Ευρωπαϊκού Κοινοβουλίου Νόμου, ώστε να εκσυγχρονιστούν ορισμένες διατάξεις του, καθώς και να μεταφερθούν στην εσωτερική έννομη τάξη οι πρόνοιες της Απόφασης (ΕΕ, Ευρατόμ) 2018/994 του Συμβουλίου, της 13ης Ιουλίου 2018, για την τροποποίηση της πράξης περί εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που προσαρτάται στην Απόφαση 76/787/ΕΚΑΧ, ΕΟΚ, Ευρατόμ της 20ής Σεπτεμβρίου 1976 του Συμβουλίου.

Στο στάδιο της επανεξέτασης του υπό αναφορά νομοσχεδίου από την επιτροπή αντικείμενο ιδιαίτερης συζήτησης αποτέλεσε η προτεινόμενη κατάργηση των ισχυουσών διατάξεων της υπό τροποποίηση βασικής νομοθεσίας σύμφωνα με τις οποίες για τη συμμετοχή στις ευρωεκλογές των Τουρκοκυπρίων που έχουν αποκτήσει δικαίωμα εκλογής απαιτείται η υποβολή από μέρους τους κατά την προσέλευσή τους στο εκλογικό κέντρο υπεύθυνης δήλωσης της συνήθους διαμονής τους στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

Συναφώς, σε μεταγενέστερο στάδιο το Υπουργείο Εσωτερικών, με γνώμονα τη συζήτηση που διεξήχθη ενώπιον της επιτροπής αναφορικά με το ως άνω ζήτημα και τους προβληματισμούς και τις επιφυλάξεις που εκφράστηκαν από ορισμένα κοινοβουλευτικά κόμματα, όπως και την αναβολή δύο φορές της συζήτησης του νομοσχεδίου ενώπιον της ολομέλειας του σώματος, υπέβαλε στην επιτροπή, με επιστολή του γενικού διευθυντή του εν λόγω υπουργείου, ενεργώντας κατόπιν οδηγιών του Υπουργού Εσωτερικών, αναθεωρημένο κείμενο του νομοσχεδίου προς αντικατάσταση του αρχικά κατατεθειμένου.

Ειδικότερα, το εν λόγω κείμενο διαλαμβάνει τις πρόνοιες που περιλάμβανε το νομοσχέδιο που αρχικά κατατέθηκε στη Βουλή, πλην των προνοιών του οι οποίες αφορούν στην τροποποίηση ισχυουσών διατάξεων της υπό αναφορά βασικής νομοθεσίας οι οποίες ρυθμίζουν την εγγραφή στον ειδικό εκλογικό κατάλογο των ευρωεκλογών των Τουρκοκυπρίων που έχουν αποκτήσει δικαίωμα εκλογής και διαμένουν στις περιοχές στις οποίες η κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

Πέραν των πιο πάνω, σημειώνεται ότι στην εν λόγω επιστολή αναφέρεται ότι το Υπουργείο Εσωτερικών εκτιμά ότι με την ισχύουσα ρύθμιση δεν αναμένεται να προκληθούν προβλήματα στην ομαλή διεξαγωγή της ψηφοφορίας στα ειδικά εκλογικά κέντρα που λειτουργούν για σκοπούς συμμετοχής στις ευρωεκλογές των Τουρκοκυπρίων που έχουν αποκτήσει δικαίωμα εκλογής.

Επιπροσθέτως, όπως επισημαίνεται στην υπό αναφορά επιστολή, η ψήφιση του νομοσχεδίου σε νόμο κρίνεται επείγουσα, ώστε να υιοθετηθούν στην εθνική νομοθεσία οι πρόνοιες της πιο πάνω αναφερόμενης Απόφασης (ΕΕ, Ευρατόμ) 2018/994 του Συμβουλίου το συντομότερο δυνατό, δεδομένου ότι μέχρι σήμερα μόνο τρία κράτη μέλη της Ευρωπαϊκής Ένωσης δεν έχουν προβεί στις απαιτούμενες ενέργειες για σκοπούς έγκρισής της σε ενωσιακό επίπεδο, στα οποία περιλαμβάνεται η Κυπριακή Δημοκρατία.

Ο πρόεδρος και τα μέλη της Κοινοβουλευτικής Επιτροπής Εσωτερικών, λαμβάνοντας υπόψη όλα όσα τέθηκαν ενώπιόν τους, επιφυλάχθηκαν να τοποθετηθούν επί των προνοιών του νομοσχεδίου, όπως αυτό αναθεωρήθηκε από το Υπουργείο Εσωτερικών σύμφωνα με τα πιο πάνω, κατά τη συζήτησή του στην ολομέλεια του σώματος.

9 Οκτωβρίου 2023

Αρ. Φακ.: 23.01.061.135-2020

ΔΠ/MAX/ΡΠ